LT Europos Sąjungos oficialusis leidinys L 160/26

KOMISIJOS SPRENDIMAS

2007 m. birželio 18 d.

dėl kadusafoso neįtraukimo į Tarybos direktyvos 91/414/EEB I priedą ir augalų apsaugos produktų, kuriuose yra šios medžiagos, registracijų panaikinimo

(pranešta dokumentu Nr. C(2007) 2511)

(Tekstas svarbus EEE)

(2007/428/EB)

EUROPOS BENDRIJŲ KOMISIJA,

atsižvelgdama į Europos bendrijos steigimo sutartį,

atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,

kadangi:

(1) Direktyvos 91/414/EEB 8 straipsnio 2 dalyje nustatyta, kad valstybė narė gali 12 metų nuo pranešimo apie šią direktyvą dienos leisti teikti į rinką augalų apsaugos produktus, kuriuose yra veikliųjų medžiagų, neįrašytų į šios direktyvos I priedą, ir kurie dvejus metus nuo pranešimo apie šią direktyvą dienos yra rinkoje, kol šios medžiagos bus laipsniškai tiriamos pagal darbų programą.

(2) Komisijos reglamentuose (EB) Nr. 451/2000 (2) ir (EB) Nr. 703/2001 (3) nustatytos išsamios Direktyvos 91/414/EEB 8 straipsnio 2 dalyje nurodytos darbų programos antrojo etapo įgyvendinimo taisyklės bei nurodytas veikliųjų medžiagų, kurias reikia įvertinti siekiant jas įtraukti į Direktyvos 91/414/EEB I priedą, sąrašas. Šiame sąraše yra kadusafosas.

(3) Kadusafoso poveikis žmonių sveikatai ir aplinkai pranešėjo pasiūlytais naudojimo atvejais buvo įvertintas pagal Reglamentų (EB) Nr. 451/2000 ir (EB) Nr. 703/2001 nuostatas. Be to, šiais reglamentais skiriamos valstybės narės ataskaitų rengėjos, kurios pagal Reglamento (EB) Nr. 451/2000 8 straipsnio 1 dalį privalo pateikti atitinkamas vertinimo ataskaitas ir rekomendacijas Europos maisto saugos tarnybai (EMST). Graikija paskirta valstybe nare, rengiančia ataskaitą apie kadusafosą, o visa atitinkama informacija buvo pateikta 2004 m. birželio 1 d.

(4) Valstybės narės ir Europos maisto saugos tarnyba peržiūrėjo šią vertinimo ataskaitą ir 2006 m. balandžio 24 d. pateikė Komisijai kaip Europos maisto saugos tarnybos išvadas apie veikliosios medžiagos kadusafoso rizikos vertinimo bendrą peržiūrą (4). Šią ataskaitą valstybės narės ir Komisija persvarstė Maisto grandinės ir gyvūnų sveikatos nuolatiniame komitete ir 2006 m. lapkričio 24 d. pateikė kaip Komisijos kadusafoso peržiūros ataskaitą.

(5) Vertinant šią veikliąją medžiagą nustatyta keletas susirūpinimą keliančių problemų. Remiantis turima informacija neįrodyta, kad numatytas vienkartinės ar pastovios dozės poveikis vartotojams yra priimtinas, kadangi nėra pakankamai informacijos apie likučių kiekį. Be to, gruntinio vandens užteršimo rizikos vertinimas negalėjo būti baigtas, nes trūko informacijos. Taigi remiantis turima informacija buvo neįmanoma padaryti išvadų, ar kadusafosas atitinka įtraukimo į Direktyvos 91/414/EEB I priedą kriterijus.

(6) Komisija paragino pranešėją pateikti savo pastabas apie peržiūros rezultatus ir apie tai, ar jis ketina toliau remti šios medžiagos įtraukimą. Pranešėjas pateikė savo pastabas ir jos buvo atidžiai išnagrinėtos. Tačiau nepaisant pateiktų argumentų, pirmiau minėtos problemos liko neišspręstos, o remiantis pateikta informacija atlikti ir per EMST ekspertų posėdžius apsvarstyti vertinimai neparodė, kad galima tikėtis, jog augalų apsaugos produktai, kuriuose yra kadusafoso, siūlomomis naudojimo sąlygomis iš esmės atitinka Direktyvos 91/414/EEB 5 straipsnio 1 dalies a ir b punktuose nustatytus reikalavimus.

(7) Todėl kadusafosas neturėtų būti įtrauktas į Direktyvos 91/414/EEB I priedą.

(8) Reikėtų imtis priemonių siekiant užtikrinti, kad galiojančios augalų apsaugos produktų, kurių sudėtyje yra kadusafoso, registracijos per nustatytą laikotarpį būtų panaikintos, nebeatnaujinamos ir kad nebūtų išduodamos naujos šių produktų registracijos.

(9) Valstybių narių suteikiamas lengvatinis laikotarpis turimų augalų apsaugos produktų, kurių sudėtyje yra kadusafoso, atsargoms sunaikinti, sandėliuoti, pateikti į rinką ir sunaudoti yra ribojamas iki dvylikos mėnesių, kad turimas atsargas būtų galima naudoti dar vieną auginimo sezoną.

(10) Šis sprendimas neapriboja galimybės teikti paraiškas pagal Direktyvos 91/414/EEB 6 straipsnio 2 dalį, siekiant įtraukti kadusafosą į šios direktyvos I priedą.

(11) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,

PRIĖMĖ ŠĮ SPRENDIMĄ:

1 straipsnis

Kadusafosas neįtraukiamas į Direktyvos 91/414/EEB I priedą kaip veiklioji medžiaga.

2 straipsnis

Valstybės narės užtikrina, kad:

a) augalų apsaugos produktų, kurių sudėtyje yra kadusafoso, registracijos būtų panaikinamos nuo 2007 m. gruodžio 18 d.;

b) augalų apsaugos produktai, kurių sudėtyje yra kadusafoso, nebūtų registruojami ir perregistruojami pagal Direktyvos 91/414/EEB 8 straipsnio 2 dalyje numatytą leidžiančią nukrypti nuostatą.

3 straipsnis

Valstybės narės suteikiamas lengvatinis laikotarpis pagal Direktyvos 91/414/EEB 4 straipsnio 6 dalį yra kuo trumpesnis ir baigiasi ne vėliau kaip 2008 m. gruodžio 18 d.

4 straipsnis

Šis sprendimas skirtas valstybėms narėms.

Priimta Briuselyje, 2007 m. birželio 18 d. Komisijos vardu Markos KYPRIANOU Komisijos narys

(1) OL L 230, 1991 8 19, p. 1. Direktyva su paskutiniais pakeitimais, padarytais Komisijos direktyva 2007/31/EB (OL L 140, 2007 6 1, p. 44).

(2) OL L 55, 2000 2 29, p. 25. Reglamentas su paskutiniais pakeitimais, padarytais Reglamentu (EB) Nr. 1044/2003 (OL L 151, 2003 6 19, p. 32).

(3) OL L 98, 2001 4 7, p. 6.

(4) EFSA Scientific Report (2006) 68, 1–70, Conclusion regarding the peer review of pesticide risk assessment of cadusafos.